Bene quidem et commode maiores nostri rerum quoque gestarum insignia litteris mandare censuerunt. Bifaria et enim ratione id ag[…] proficit nam et quid sui iuris sit ex scriptura legittimus possessor agnoscit et pravorum temerariam cupiditatem ne emergat conspescit emersam vero litterarum auctoritate revincit. Quod nos sagaci mentis intentione perpendentes et presentibus scribimus et posterorum notitie tradi volumus Hugonem ducem Burgundie Divioni sibi domum et sub domo ortum sub orto pratum iuxta pontem Oscare in terra que proprie iuris est ecclesie Beati Benigni matris edificasse. Unde statutum fuit tam ab ipso quam a domno et venerabili abbate eiusdem loci Hugonem quatinus per singulos annos in festivitate sancti Johannis Baptiste pro huius edificio terre decem solidos censaliter eidem ecclesie persolvent eadem lege nichilominus heredes suos constringente. Quod si ipse vel quispiam heredum suorum possessionem hanc elemosinaria sei qualibet traditione a se transferre voluerit determinatum fuit ab utro quod ne liceat eam alicui persone seculari nec ecclesiastice nec alteri ecclesie dari nisi huic Divionensi in qua gloriosus martir Benignus corpore requiescit quippe cuius iuris dinoscitur esse idem fundus. Huius tam legittime conventionis testes sunt : Hugo abbas Divionensis, Odo prior, Odo camerarius, Pontius cellerarius, Pontius prepositus Vallis Oscare, Arnaldus decanus, Theodericus presbiter, Hugo dux qui hanc cartam rogavit fieri et sigillo suo confirmari, Odo filius eius, Arnulphus de Arneto, Aymo Chayna, Dodo de Marr[…], Hugo Candarz, Carpinus marescalcus, Oddo Martinus, Wido maior, Odo coccus, Stephanus Sal[…], Dodo famulus, Garnius famulus.